b'\n_START_ARTICLE_\nTu\xc5\xbeba za genocid protiv Jugoslavije\n_START_PARAGRAPH_\nTu\xc5\xbeba za genocid protiv Jugoslavije tu\xc5\xbeba je RH protiv Jugoslavije (Srbije i Crne Gore) podnesena Me\xc4\x91unarodnom sudu pravde u Haagu 2. srpnja 1999. godine.\n_START_SECTION_\nPresuda\n_START_PARAGRAPH_\nU presudi od 3. velja\xc4\x8de 2015. godine Me\xc4\x91unarodni sud pravde je odbio kako tu\xc5\xbebu Hrvatske, tako i protutu\xc5\xbebu Srbije._NEWLINE_Sud je utvrdio da su JNA i srpske snage po\xc4\x8dinile veliki broj ubojstava na ve\xc4\x87em broju lokacija u Hrvatskoj, u \xc4\x8demu su sistemati\xc4\x8dno bili ciljani Hrvati. Koncentriraju\xc4\x87i se na dokaze za pojedina mjesta, Sud je utvrdio postojanje zlo\xc4\x8dine mu\xc4\x8denja i seksualnog zlostavljanja koji su bili ciljani prema Hrvatima kao skupinama u  Vukovaru\xc2\xa0 (s naglaskom na doga\xc4\x91aje u Vukovarskoj bolnici te transfer na Ov\xc4\x8daru i Velepromet, a Sud se posebno osvrnuo na svjedo\xc4\x8denje svjedoka koji je o ovim doga\xc4\x91ajima svjedo\xc4\x8dio pred Sudom), Bapskoj, Tovarniku, Berku, Lovasu, Dalju, Vo\xc4\x87inu, \xc4\x90ulovcu, Kninu (s posebnim osvrtom na mjesta u kojima su dr\xc5\xbeani zarobljenici u bolnici u Kninu i u barakama JNA). U pogledu svih tih zlo\xc4\x8dina, utvr\xc4\x91eno je da su izvr\xc5\xa1avani na sli\xc4\x8dan na\xc4\x8din u raznim dijelovima Hrvatske; me\xc4\x91utim je zaklju\xc4\x8dno ocijenjeno da su zlo\xc4\x8dini mo\xc5\xbeda \xc4\x8dinjeni s namjerom da se natjera Hrvate da se isele s podru\xc4\x8dja izvrgnutog napadu srpskih snaga (a etni\xc4\x8dko \xc4\x8di\xc5\xa1\xc4\x87enje je bio cilj tih zlo\xc4\x8dina i zapravo javno deklarirani cilj vodstva Republike Srpske Krajine, kako se utvr\xc4\x91uje u to\xc4\x8d. 424 Presude), a ne ba\xc5\xa1 s namjerom da se fizi\xc4\x8dki uni\xc5\xa1te Hrvati na tom podru\xc4\x8dju. Prema tuma\xc4\x8denju Konvencije o sprje\xc4\x8davanju i ka\xc5\xbenjavanju zlo\xc4\x8dina genocida koje je zauzeo Me\xc4\x91unarodni sud pravde, me\xc4\x91utim, "deportacija ili raseljavanje \xc4\x8dlanova grupe, \xc4\x8dak i ukoliko se vr\xc5\xa1e uz primjenu sile, ne predstavlju nu\xc5\xbeno uni\xc5\xa1tenje grupe", pa stoga ne bi svi ti zlo\xc4\x8dini koji  su utvr\xc4\x91eni u sudskom postupku predstavljali ujedno i zlo\xc4\x8din genocida (to\xc4\x8d. 161 Presude)._NEWLINE_Me\xc4\x91unarodni sud je istom presudom odbio i protutu\xc5\xbebu Srbije, koja je tvrdila da je u Operaciji "Oluja" 1995. god. Hrvatska izvr\xc5\xa1ila masovne zlo\xc4\x8dine, koji bi predstavljali genocid na Srbima kao etni\xc4\x8dkoj grupi. Sud je na\xc5\xa1ao da Srbija nije dokazala da su hrvatske vlasti planirale natjerati Srbe na iseljavanje, niti da su organizirale zlo\xc4\x8dine koji bi do toga doveli.'